Afganistani në prag të zgjedhjeve presidenciale
Të enjten votuesit në Afganistan do të vendosin nëse do të rizgjedhin Presidentin Hamid Karzai dhe për një mandat tjetër pesë vjeçar
Në Kabul, edhe orët më të ngarkuara të trafikut janë një mundësi për t’u shfrytëzuar për votimet. Por që kur më pak se një e treta e popullatës së Afganistanit jeton në qytetet e mëdha, zyrtarët janë përqëndruar në regjistrimin e votuesve në zonat fshatare, duke gjetur njerëz që mund të përfshihen në procesin e votimit dhe po i mësojnë ata rreth këtij proçesi. Që nga zgjedhjet presidenciale të 5 vjetëve më parë, disa probleme logjistike - si boja që mund të fshihet nga gishti i votuesit, - janë shtruar për zgjidhje. Probleme të tjera, kryesisht sulmet e Talibanëve, janë përkeqësuar. Në qytetin më të rëndësishëm në Zabulin jugor, shitësi Shah Vali thotë se ndërsa ai ka planifikuar të votojë, të tjerë ndoshta nuk veprojnë si ai. Zoti Karzai dhe aleatët e tij politikë këmbëngulin se zgjedhjet do të mbahen, pavarësisht kërcënimeve të talibanëve për moslejimin e tyre. Guvernatori i Zabulit Ashraf Nassiri thotë se ai është optimist për pjesmarrjen në votime. Mijëra trupa amerikane dhe të NATOS janë shtuar në Afganistan për të ndihmuar në sigurimin e zgjedhjeve. Por zyrtarët perëndimorë janë të shqetësuar se kërcënimet e talibanëve dhe dhuna do të largojnë votuesit, duke dëmtuar besueshmërinë e zgjedhjeve. Madje dhe ambasadori amerikan Karl Eikenberry ngurron që të nxisë njerëzit për të votuar. Niveli i ulët i sigurisë anembanë vendit, ka lejuar organizmin e pak mitingjeve jashtë Kabulit. Si president në detyrë, zoti Karzai gëzon një avantazh shumë të thellë përballë rivalëve të tij. Disa e akuzojnë atë për shpërdorim detyre, për të siguruar rizgjedhjen e tij. Dy rivalët e tij kryesor, të cilët kanë shërbyer në pozicione të rëndësishme në qeverinë e zotit Karzai, e akuzojnë atë se ai po e shkatërron vendin me korrupsion dhe nga mosqeverisja e tij. Por disa votues tregohen të kujdesshëm që të ndryshojnë udhëheqjen në mes të rrugës. Një banor i Xhalalabadit thotë, se ai ka mbetur i impresionuar se si Presidenti Karzai e ka kryer detyrën e tij. Ndërsa gara presidenciale dominon titujt e lajmeve, votuesit gjithashtu do të zgjedhin mes më shumë se 3000 kandidatëve për këshilltarë të këshillave vendorë. Këta kandidatë, si Zabihulla Zamari në Xhelalabad, po zhvillojnë gjerësisht fushata në grupe të vogla. Një provë e rëndësishme për presidentin e ardhshëm të Afganistanit është nëse ai do të jetë i gatshëm të mbështetet tek udhëheqësit me peshë për të ndihmuar në ecjen përpara të politikave kombëtare. Presidenti Karzai u përpoq gjatë mandatit të tij të parë që të zgjeronte shtrirjen e qeverisë qëndrore përtej Kabulit. Kushdo që do të fitojë zgjedhjet do të përballet me të njëjtin problem./ap